Boeing X-66

Boeing X-66 er et eksperimentelt flyprosjekt ledet av USAs luftfarts- og romorganisasjon NASA. Flyet skal baseres på et McDonnel Douglas MD-90 passasjerfly, og det er Boeing som skal stå for ombyggingen. I januar 2023 fikk Boeing kontrakt på å bygge NASAs Sustainable Flight Demonstrator, og i juni samme år ble flyet tildelt betegnelsen X-66. Det er NASA’s Integrated Aviation Systems Program som leder prosjektet. Første flyvning forventes å bli gjennomført i 2028.

Formål 
Flyet skal teste ut konseptet Transonic Truss-Braced Wing som er tynne vinger avstivet med stag. NASAs vindtunnel-tester indikerer at dette vingekonseptet vil gi en betydelig reduksjon i luftmotstanden. Sammen med andre nyvinninger - som mer effektive fremdriftssystemer og forbedret materialteknologi - er håpet at drivstofforbruket skal kunne reduseres med 30% (i forhold til konvensjonelle fly). USAs Aviation Climate Action Plan fra 2021 har som mål å redusere netto-utslippene fra luftfarten til null innen 2050. Boeing X-66 forventes å kunne bidra til at dette målet nås.

Design 
Vingene blir totalt ombygd. Flyet vil gå fra å være lavvinget til å bli høyvinget, og vingespennet økes. For å stive av vingene skal de støttes av diagonale stag fra underkroppen av flyet. Flykroppen vil bli gjort kortere, og to nye PW1100G-motorer fra Pratt & Whitney skal monteres under vingene.

Spesifikasjoner 
Motor: 2 stk. Pratt & Whitney PW1100G gearede turboviftemotorer

Referanser

Kilder 
NASA: NASA Issues Award for Greener, More Fuel-Efficient Airliner of Future (publisert 18. januar 2023) Besøkt 9. juli 2023
NASA: Next Generation Experimental Aircraft Becomes NASA’s Newest X-Plane (publisert 12. juni 2023) Besøkt 9. juli 2023
The Indian Express: NASA and Boeing unveil experimental X-66A aircraft to test sustainable design (publisert 15. juni 2023) Besøkt 9. juli 2023

Eksterne lenker 

NASAs presentasjon av Transonic Truss-Braced Wing (publisert på YouTube 19. november 2021 - før prosjektet ble tildelt betegnelsen X-66) Besøkt 9. juli 2023

Eksperimentelle fly